Flemming Bonne (SF), 2009-11-05:
Tak for det.
Jeg vil da starte med at glæde mig over, at den forrige ordfører ligesom garanterede, at der ikke bliver lukket små sygehuse.
Det synes jeg var en interessant meddelelse at få.
Så er jeg også spændt på at se, om der kommer et forslag fra Dansk Folkeparti om at nedlægge regionerne.
Det bliver også en interessant diskussion at få her i Folketingssalen.
Forslaget til folketingsbeslutning om ændring af lovgivningen om regionernes kompetencer og forhold er et yderst relevant forslag.
SF er glade for, at det er fremsat, og vi støtter det.
Det forholder sig sådan, at kun en tredjedel af de nuværende regionsmedlemmer har valgt at genopstille, og vi kan se, at der er en massiv utilfredshed med arbejdsbetingelserne.
Det indikerer jo, at der er brug for at udvikle regionerne og deres arbejdsområder.
Man skal passe på, at det ikke bliver sådan, at regionspolitikerne kun bliver administratorer.
Der skal altså være noget politik for dem at arbejde med.
Som det er i dag, er det meget, meget tæt på, at man kan sige, at det politiske er udfaset, og at de nærmest fungerer som administratorer.
Nogle vil nedlægge dem, andre vil udvikle dem, og SF hører altså til dem, der gerne vil udvikle dem.
Ellers må vi jo erkende, at der ikke er den store opmærksomhed om regionsrådenes arbejde.
Regionerne har nu fungeret i 3 år, og erfaringerne viser, at der er behov for at diskutere, ikke regionernes berettigelse eller nedlæggelse, men simpelt hen hvordan vi udvikler regionerne, og hvordan vi sikrer regionsrådsmedlemmerne bedre arbejdsvilkår.
Forslaget, som det foreligger, vil give regionerne mulighed for nye opgaver og nye måder at tilrettelægge arbejdet på.
Det skal være muligt at oprette udvalg, der har en varighed af en hel valgperiode.
Det er vi også enige i, og jeg synes, at man her kunne overveje at kigge på, om ikke § 17 stk. 4-modellen i den kommunale styrelseslov kunne bringes i anvendelse her.
Men det kan vi drøfte, når sagen kommer i udvalget.
Der skal fremover kun være mulighed for kommuner til at hjemtage opgaver hvert fjerde år og ikke som nu hvert år, og det er der rigtig god logik i, for hvis vi skal sikre, at der er kontinuerlig drift både i kommunerne og i de regionale institutioner, kræver det altså, at man får en længere tidshorisont at planlægge og skifte inden for.
Det siger næsten sig selv.
Det skal undersøges, hvilke typer af institutioner der bedst kan drives regionalt, og hvilke der bedst kan drives kommunalt.
Der kunne man spørge: Er det så en ny kommunalreform, man lægger op til?
Nej, sådan opfatter vi det ikke.
Vi opfatter det som et eftersyn, en justering, for at se, om det nu er placeret rigtigt i kommunalreformen.
Så ønsker man også fremover at give mulighed for, at regioner ikke skal trække sig ud af offentlig-private selskaber, selv om salget til eksterne modtagere overstiger 25 pct. af omsætningen.
Det kan vi heller ikke se nogen problemer i at støtte.
De foreslåede ændringer er et skridt i den rigtige retning og vil samlet set styrke og legitimere regionerne og regionsrådene som en vigtig brik i det decentrale folkestyre.
Forslaget lægger op til en forpligtelse til, at regionerne i samarbejde med kommunerne skal udarbejde en bæredygtig og visionær klimahandlingsplan indeholdende en klimatilpasningsstrategi.
Her vil jeg gerne sige, at det synes vi er meget positivt, men at vi skal passe på, at vi nu ikke vedtager noget, som kolliderer med andre tiltag.